EUROOPAN KESKUSPANKIN LAUSUNTO,

annettu 25 päivänä maaliskuuta 2022,

ehdotuksesta asetukseksi Euroopan kansantalouden tilinpito- ja aluetilinpitojärjestelmästä Euroopan unionissa annetun asetuksen (EU) N:o 549/2013 muuttamisesta

(CON/2022/12)

(2022/C 218/02)

Johdanto ja oikeusperusta

Euroopan keskuspankki (EKP) vastaanotti 3 päivänä tammikuuta 2022 Euroopan parlamentilta ja 28 päivänä tammikuuta 2022 Euroopan unionin neuvostolta pyynnöt antaa lausunto ehdotuksesta Euroopan parlamentin ja neuvoston asetukseksi asetuksen (EU) N:o 549/2013 muuttamisesta ja 11:n kansantalouden tilinpitoa koskevan säädöksen kumoamisesta (1) (jäljempänä ”ehdotettu asetus”).

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, luettuna yhdessä perussopimuksen 127 artiklan 2 kohdan sekä Euroopan keskuspankkijärjestelmän ja Euroopan keskuspankin perussäännön (jäljempänä ”EKPJ:n perussääntö”) 3 artiklan kanssa, koska ehdotettu asetus koskee EKPJ:n perussäännön 5 artiklan mukaista EKP:n toimivaltaa kerätä tarvittavat tilastotiedot Euroopan keskuspankkijärjestelmän (EKPJ) tehtävistä huolehtiakseen ja tarvittaessa edistää tilastotietojen keräämistä, laatimista ja jakamista koskevien sääntöjen ja niiden käytäntöjen yhdenmukaistamista toimivaltaansa kuuluvilla aloilla. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

1. Yleiset huomautukset

1.1. EKPJ ja Euroopan tilastojärjestelmä (ESS) toimivat tiiviissä yhteistyössä tietojenannosta aiheutuvan rasitteen minimoimiseksi ja Euroopan tilastojen tuottamiseksi tarvittavan yhtenäisyyden takaamiseksi ( 2 ) . EKPJ:n ja Euroopan tilastojärjestelmän välistä yhteistyötä säännellään edelleen EKPJ:n ja Euroopan tilastojärjestelmän välisillä asiaa koskevilla sopimuksilla, kuten EKPJ:n ja Euroopan tilastojärjestelmän jäsenten yhteistyötä koskevalla yhteisymmärryspöytäkirjalla ( 3 ) , joka kattaa jaetun vastuun tai yhteisen edun alat eli maksutaseen, rahoitustilastot, julkisyhteisöjen rahoitustilastot, makrotaloustilastot ja kansantalouden tilinpidon. Vaikka EKPJ:n ja Euroopan tilastojärjestelmän jäsenet täyttävät omat tilastovelvollisuutensa erillisten oikeudellisten kehysten ( 4 ) mukaisesti, EKPJ:n tilastojärjestelmän ja Euroopan tilastojärjestelmän keskinäiset riippuvuussuhteet huomioon ottaen Euroopan parlamentin ja neuvoston asetukseen (EU) N:o 549/2013 ( 5 ) (jäljempänä ”EKT 2010 -asetus”) tehtävät muutokset ovat merkityksellisiä EKPJ:n tilastointiin liittyvien tiedonantovaatimusten kannalta erityisesti niiden jaetun vastuun tai yhteisen edun aloilla ( 6 ) . Lisäksi EKT 2010 -asetukseen viitataan EKP:n tilastolainsäädännön eri säädöksissä. Sen vuoksi EKT 2010 -asetukseen tehtävillä muutoksilla voi olla vaikutusta EKP:n tilastolainsäädäntöön.

1.2. Euroopan tilastojen tuottajana ja käyttäjänä EKP suhtautuu yleisesti ottaen myönteisesti ehdotetussa asetuksessa esitettyyn EKT 2010 -asetuksen muuttamiseen askeleena kohti kansantalouden tilinpidon laadun parantamista. Koska EKT 2010 -asetus muodostaa Euroopan makrotaloudellisten tilastojen ytimen, sillä on keskeinen rooli EKP:n ja eurojärjestelmän eri tehtävissä, kuten rahapolitiikan analyysissä ja talous- ja finanssipoliittisten ennusteiden valmistelussa ( 7 )

1.3. EKP suhtautuu myönteisesti siihen, että ehdotetulla asetuksella lisätään tietojen johdonmukaisuutta EKT 2010:n toimitusohjelman mukaisesti raportoitujen eri taulukoiden kesken. Samalla EKP:lle on olennaisen tärkeää, että kansantalouden tilinpidon tiedot ovat täydelliset ja ajantasaiset erityisesti euroalueen jäsenvaltioiden osalta. Tässä suhteessa ehdotetulla EKT 2010:n toimitusohjelmalla varmistetaan hyvä tasapaino raportoitujen kansallisten tietojen ajantasaisuuden, täydellisyyden ja johdonmukaisuuden välillä ( 8 )

1.4. EKP suhtautuu myönteisesti myös siihen, että ehdotetulla asetuksella yhdenmukaistetaan EKT 2010 -asetus tarkistetun yksilöllisen kulutuksen käyttötarkoituksen mukaisen luokituksen ( 9 ) kanssa, koska näin varmistetaan tietojen vertailukelpoisuus maiden välillä ja säilytetään sen merkitys käyttäjille.

2. Erityiset huomautukset: ehdotetun asetuksen liite 2

2.1. EKP kannattaa yleisesti ottaen ehdotetun asetuksen liitteessä 2 esitettyjä muutoksia EKT 2010:n toimitusohjelmaan, mutta esittää seuraavat erityiset huomautukset.

2.2. EKP panee tyytyväisenä merkille, että ehdotus sisältää neljännesvuosittaista bruttokansantuotetta (BKT) ja työllisyyttä (taulukko 1F) koskevien alustavien arvioiden, joita käytetään euroalueen aggregaattien julkaisemiseen viitevuosineljänneksen päättymisen jälkeen, vapaaehtoisen toimituksen ( 10 ) . Nämä alustavat arviot ovat EKP:lle erittäin tärkeitä analysoitaessa euroalueen talouskasvua ja sen taustalla olevaa dynamiikkaa.

2.3. Neljännesvuosittaisten kansantalouden tilinpidon pääaggregaattien (taulukko 1Q) toimittaminen uudelleen kolmen kuukauden kuluttua viitevuosineljänneksen päättymisestä voi edistää taulukoiden ja ajoituksen johdonmukaisuutta. Tältä osin EKP kannustaa komissiota (Eurostatia) tarkastelemaan tällaisten kansallisten tietojen uudelleen toimitusten vaikutusta euroalueen neljännesvuosittaisten BKT:n pääaggregaattien julkaisutiheyteen ja -aikatauluun. Uuden säännöksen ansiosta olisi erityisesti mahdollista ryhtyä toimiin euroalueen lopullisten tietojen julkistamisen ajantasaisuuden parantamiseksi siten, että ajoitus olisi enintään 100 päivää viitevuosineljänneksen päättymisestä.

2.4. EKP suhtautuu myönteisesti uusien tietojen toimittamiseen Euroopan unionin toimielinten ja elinten kanssa toteutetuista taloustoimista (taulukko 2 julkisyhteisöjen ja sen alasektoreiden vuotuisista pääaggregaateista) ja kannustaa komissiota (Eurostatia) kokoamaan julkisyhteisöjen sektoriin luokiteltujen EU:n toimielinten tilinpäätökset täysimääräisessä yhteistyössä liiallisia alijäämiä koskevan menettelyn ja kansantalouden tilinpidon tilastojen välillä. NextGenerationEU-välineen käyttöönotto puoltaa myös EU:n toimielinten tilien tarkistamista ja kokoamista, jotta voidaan varmistaa vakaa tilastointi- ja analysointijärjestelmä.

2.5. Ehdotetun asetuksen liitteessä 2 esitetään uusi vaatimus, jonka mukaan jäsenvaltioiden on toimitettava komissiolle (Eurostatille) vuotuiset rahoitustilit sektoreittain (taulukko 6) ja vuotuiset rahoitusvarojen ja velkojen taseet (taulukko 7) jo neljän kuukauden kuluttua vuoden päättymisestä. Edellä mainitut erät, jotka ehdotetun asetuksen mukaan raportoidaan komissiolle (Eurostatille) vuosittain, sisältyvät myös Euroopan keskuspankin suuntaviivoihin 2014/3/EU (EKP/2013/24) ( 11 ) , joiden mukaan eurojärjestelmän keskuspankkien on annettava EKP:lle tiedot neljännesvuosittaisesta rahoitustilinpidosta. EKP toimittaa nämä ajantasaiset neljännesvuosittaiset tiedot komissiolle (Eurostatille) neljännesvuosittain, ja ne ovat muutamaa poikkeusta lukuun ottamatta yhdenmukaisia ehdotetussa asetuksessa edellytettyjen vuotuisten tietojen kanssa.

2.6. EKP ja komissio (Eurostat) koostavat ja julkaisevat yhdessä neljännesvuosittain euroalueen integroidut tilit, jotka kattavat euroalueen institutionaalisten sektoreiden rahoitustilit ja muut kuin rahoitustilit. EKT 2010:n toimitusohjelma on keskeinen tilastolähde tämän tehtävän suorittamisessa. Sen vuoksi EKP on erityisen tyytyväinen siihen, että ehdotetussa asetuksessa neljännesvuosittaiset muut kuin rahoitustilit sektoreittain (taulukko 801) sekä neljännesvuosittaiset rahoitustilit ja julkisyhteisöjen taseet (taulukko 27) pysyvät euroalueen jäsenvaltioiden käytettävissä 85 päivää viitevuosineljänneksen päättymisestä. Näiden ajantasaisten ja luotettavien neljännesvuosittaisten tietojen toimittaminen on EKP:lle erittäin tärkeää.

2.7. EKP toteaa, että on tärkeää mukauttaa Euroopan kansantalouden tilinpitojärjestelmän tilastoja talouden kehitykseen ja käyttäjien uusiin tarpeisiin. Näin ollen EKP kannustaa kattavampaan ja pakolliseen raportointiin tieto- ja viestintätekniikan investointeja ja käyttöomaisuutta koskevista tiedoista poliittista analyysiä varten siten, että tiedot jaotellaan tarvittaessa toimialan mukaan. Tämä koskee kansantalouden tilinpidon vuosittaisia pääaggregaatteja (taulukko 1A) ja kansantalouden tilinpidon neljännesvuosittaisia pääaggregaatteja (taulukko 1Q), kiinteiden varojen ristiintaulukointia toimialoittain ja varoittain (taulukko 20) sekä kiinteän pääoman bruttomuodostuksen ristiintaulukointia toimialoittain ja varoittain (taulukko 22). EKP ehdottaa lisäksi puolikestäviä ja muita kuin kestäviä kulutustavaroita ja palveluja koskevan pakollisen raportoinnin sisällyttämistä taulukkoon 1Q, sekä rakennusten ja rakenteiden alla olevaa rakennusmaata koskevan raportoinnin, vähintään vapaaehtoisena, sisällyttämistä taseisiin taulukossa 26 oleviin muiden kuin rahoitusvarojen taseisiin.

Tehty Frankfurt am Mainissa 25 päivänä maaliskuuta 2022. EKP:n puheenjohtaja Christine LAGARDE

(1) COM(2021) 776 final.

(2) Ks. Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (EUVL L 318, 27.11.1998, s. 8) 2 a artikla.

(3) Memorandum of Understanding on the Cooperation between the Members of the European Statistical System and the Members of the European System of Central Banks, 24. huhtikuuta 2013, saatavilla EKP:n verkkosivuilla osoitteessa www.ecb.europa.eu.

(4) Ks. Euroopan keskuspankin lausunto CON/2011/44, annettu 19 päivänä toukokuuta 2011, ehdotuksesta Euroopan parlamentin ja neuvoston asetukseksi Euroopan kansantalouden tilinpito- ja aluetilinpitojärjestelmästä Euroopan unionissa (EUVL C 203, 9.7.2011, s. 3), 3 kohta. Kaikki EKP:n lausunnot julkaistaan EUR-Lex-sivustolla.

(5) Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).

(6) Ks. lausunnon CON/2011/44 7 kohta.

(7) Ks. lausunnon CON/2011/44 1 kohta.

(8) EKT 2010 -asetuksen liitteen B muuttamista koskeva asetusehdotuksen liite 2.

(9) EKT 2010 -asetuksen liitteen A muuttamista koskeva asetusehdotuksen liite 1.

(10) BKT:tä koskevat alustavat arviot julkaistaan 30 ja 45 päivän kuluttua viitevuosineljänneksen päättymisestä. Työllisyyttä koskevat alustavat arviot julkaistaan 45 päivän kuluttua viitevuosineljänneksen päättymisestä.

(11) Euroopan keskuspankin suuntaviivat 2014/3/EU, annettu 25 päivänä heinäkuuta 2013, tilastoihin liittyvistä Euroopan keskuspankin tiedonantovaatimuksista neljännesvuosittaisessa rahoitustilinpidossa (EKP/2013/24) (EUVL L 2, 7.1.2014, s. 34).